MEABHRÁN MÍNIÚCHÁIN

1.COMHTHÉACS AN TOGRA

•Forais agus cuspóirí an togra

Raon feidhme chur i bhfeidhm Rialachán (AE) 2015/848 ó Pharlaimint na hEorpa agus ón gComhairle an 20 Bealtaine 2015 maidir le himeachtaí dócmhainneachta, is cinntitheach atá Iarscríbhinní A agus B ó thaobh an raon feidhme sin a shainiú. Liostaítear iontu ar bhealach cuimsitheach na himeachtaí dócmhainneachta nó na cleachtóirí dócmhainneachta sin a luaitear i ndlíthe na mBallstát, imeachtaí nó cleachtóirí a bhfuil feidhm ag an Rialachán maidir leo. Tá sé ríthábhachtach, dá bhrí sin, go ndéanfaí na hIarscríbhinní sin a thabhairt cothrom le dáta go rialta chun an staid dhlíthiúil iarbhír sna Ballstáit a léiriú.

De réir Airteagal 1(1), pointe (4) d’Airteagal 2 agus aithris (9) den Rialachán, ní ‘imeachtaí dócmhainneachta’ iad imeachtaí náisiúnta i gcomhthéacs an Rialacháin ach amháin má tá siad liostaithe in Iarscríbhinn A a ghabhann leis. Ar an gcaoi chéanna, de bhun phointe (5) d’Airteagal 2 agus aithris (21) den Rialachán, liostaítear in Iarscríbhinn B na daoine agus na comhlachtaí a chomhlíonann an sainmhíniú ar ‘cleachtóir dócmhainneachta’, sainmhíniú a thugtar sa Rialachán.

I mí Dheireadh Fómhair 2020, thug an Ísiltír fógra don Choimisiún faoi athruithe a rinneadh ar a dlí dócmhainneachta náisiúnta tamall gairid roimhe sin, athruithe lenar tugadh isteach scéim choisctheach nua maidir le dócmhainneacht, mar aon le fógra faoi chineálacha nua cleachtóirí dócmhainneachta. Ina dhiaidh sin, tháinig fógraí i mí na Nollag 2020 ón Iodáil, ón Liotuáin, ón gCipir agus ón bPolainn.

Tá grinnanailís déanta ag an gCoimisiún ar na fógraí a thug na Ballstáit sin lena áirithiú go gcomhlíonann siad ceanglais an Rialacháin.

Ba cheart, dá bhrí sin, Rialachán (AE) 2015/848 a leasú dá réir.

•Comhsheasmhacht le forálacha beartais atá sa réimse beartais cheana

Ionstraim thábhachtach le haghaidh comhar breithiúnach sibhialta ar leibhéal an Aontais Eorpaigh is ea Rialachán (AE) 2015/848. Ionas gur féidir dócmhainneachtaí trasteorann féichiúnaithe a ionramháil ar bhonn éifeachtúil, ar féichiúnaithe iad a bhfuil a lárionad príomhleasa suite i mBallstát, ba cheart go bhfreagródh raon feidhme an Rialacháin do raon feidhme dhlíthe dócmhainneachta na mBallstát mar atá san am i láthair. Is éard is aidhm don togra seo a áirithiú go mbeidh raon feidhme an Rialacháin curtha in oiriúint do chreat dlíthiúil iarbhír na mBallstát i dtaca le dócmhainneacht faoin am a chuirfear an Rialachán i bhfeidhm. Le Treoir (AE) 2019/1023 ó Pharlaimint na hEorpa agus ón gComhairle an 20 Meitheamh 2019 maidir le creataí um athstruchtúrú coisctheach, maidir le hurscaoileadh fiachais, agus maidir le dícháilíochtaí agus maidir le bearta chun éifeachtúlacht nósanna imeachta a bhaineann le hathstruchtúrú, dócmhainneacht agus urscaoileadh fiachais a fheabhsú, agus lena leasaítear Treoir (AE) 2017/1132 (an Treoir maidir le hathstruchtúrú agus dócmhainneacht), bunaítear íoschaighdeáin maidir le nósanna imeachta um athstruchtúrú coisctheach atá ar fáil d’fhéichiúnaithe a bhfuil deacrachtaí airgeadais acu, nuair atá dóchúlacht dócmhainneachta ann, agus íoschaighdeáin maidir le nósanna imeachta as a dtiocfaidh urscaoileadh fiachas a thabhaigh fiontraithe a bhfuil rófhéichiúnas acu agus a cheadóidh dóibh dul i mbun gníomhaíocht nua. Féadfar imeachtaí dócmhainneachta náisiúnta lena dtrasuitear an Treoir sin a chumhdach faoi raon feidhme Rialachán (AE) 2015/848, má chomhlíonann siad ceanglais an Rialacháin i leith imeachtaí dócmhainneachta náisiúnta agus má áirítear iad in Iarscríbhinn A a ghabhann leis an Rialachán.

•Comhsheasmhacht le beartais eile de chuid an Aontais

Tá ról tábhachtach tacaíochta ag an Rialachán maidir leis an tsaoirse bhunaíochta, an tsaoirse chun seirbhísí a sholáthar agus an tsaorghluaiseacht daoine.

2.BUNÚS DLÍ, COIMHDEACHT AGUS COMHRÉIREACHT

•Bunús dlí

Tá an togra bunaithe ar Airteagal 81(2)(a), (c) agus (f) den Chonradh ar Fheidhmiú an Aontais Eorpaigh.

•Coimhdeacht (i gcás inniúlacht neamheisiach)

Tagann Rialachán (AE) 2015/848 faoi inniúlacht roinnte an Aontais Eorpaigh. Is é a fhoráiltear le Rialachán (AE) 2015/848 sraith chuimsitheach rialacha atá infheidhme go díreach maidir leis na himeachtaí dócmhainneachta trasteorann dá dtagraítear in Iarscríbhinn A agus maidir le cineálacha cleachtóirí dócmhainneachta dá dtagraítear in Iarscríbhinn B.

Níl á dhéanamh leis an togra seo ach na hIarscríbhinní sin a mhodhnú le go bhfreagróidh siad go cruinn d’inneachar na bhfógraí a thug an Ballstát agus na hIarscríbhinní ina bhfuil liostaí na nósanna imeachta náisiúnta nó liostaí na gcineálacha cleachtóirí dócmhainneachta sa réimse sin, na hIarscríbhinní sin a leasú. Ní dhéanfaidh na hathruithe sin aon difear do na hoibleagáidí agus na rialacha a leagtar amach sa Rialachán féin.